KIRJALLINEN KYSYMYS E-2276/02 esittäjä(t): Kathleen Van Brempt (PSE) komissiolle. Eurooppalaiset liikennevalvontatoimet.



Virallinen lehti nro 052 E , 06/03/2003 s. 0148 - 0149



KIRJALLINEN KYSYMYS E-2276/02 esittäjä(t): Kathleen Van Brempt (PSE) komissiolle (24. heinäkuuta 2002) Aihe: Eurooppalaiset liikennevalvontatoimet TISPOL, Euroopan liikennepoliisiverkosto, ilmoitti vuoden 2001 lopulla valtavista liikennevalvontatoimista kaikissa EU:n jäsenvaltioissa. Belgian tiedotusvälineiden mukaan kyse oli Euroopan historian laajimmasta liikennevalvontaoperaatiosta. Toimet tuli toteuttaa 9 päivän aikana vuonna 2002 ja tämä samanaikaisesti kaikkialla EU:ssa. Ne kohdistuivat alkoholin väärinkäyttöön sekä rahti- ja linja-autoliikenteeseen. Euroopan komissio ilmoitti, että se aikoo käyttää valvontatoimista saatuja tuloksia perustana uusille eurooppalaisille liikennelaeille. Komission tulisi myös rahoittaa 40 prosenttia valvontatoimista. Voisiko komissio jo antaa tietoja tämän operaation tuloksista? Kuinka monta ihmistä tarkastettiin ja kuinka montaa sakotettiin? Mitkä olivat valvonnan tulokset? Mitä komissio aikoo tehdä tulosten kanssa? Mitä liikennelakiehdotuksia komissio aikoo tehdä sen jälkeen, kun tulokset on julkaistu? Loyola de Palacion komission puolesta antama vastaus (24. syyskuuta 2002) TISPOLin eli Euroopan liikennepoliisiverkoston tarkoituksena on koordinoida kansallisia liikenteenvalvontatoimia Euroopan laajuudessa. Vuosina 2000 ja 2001 toimet keskittyivät alkoholiratsioihin ja raskaiden ajoneuvojen tarkastuksiin. TISPOLin komissiolle antamien tietojen mukaan yli 600 000 kuljettajaa pysäytettiin ja tarkastettiin alkoholiratsioissa, joita järjestettiin 12:ssa Euroopan maassa(1) yhteensä 16 050 eri paikassa. Toimiin osallistui 30 706 poliisia. Yhteensä 8 233 kuljettajan ei sallittu jatkaa matkaa, ja 1 790:ltä otettiin ajokortti pois. Vuosina 2000 ja 2001 TISPOL myös koordinoi neljää toimea (nimellä European Operation Mermaid), joiden kohteena olivat raskaiden hyötyajoneuvojen liikennerikkomukset. Näissä ratsioissa pysäytettiin ja tarkastettiin yli 100 000 raskasta ajoneuvoa, ja rikkomuksia todettiin yhteensä yli 39 000. Näistä 13 309 tarkastettiin vaarallisten olosuhteiden osalta; 1 852 tapauksessa olosuhteet todettiin niin vaarallisiksi, että ajoneuvojen ei annettu jatkaa matkaansa. Lisäksi havaittiin 11 458 ajopiirturi- ja työaikarikettä. TISPOL on suunnitellut vastaavia koordinoituja valvontatoimia ajanjaksolle, joka ulottuu vuoden 2002 puolivälistä vuoden 2003 puoliväliin. Suunnitelmissa on kolme Euroopan laajuista koordinoitua alkoholiratsiaa, joissa tarkastetaan noin 600 000 kuljettajaa vähintään 12 maassa, kolme Euroopan laajuista koordinoitua raskaiden ajoneuvojen tarkastusta, joissa tarkastetaan noin 65 000 ajoneuvoa, kuljettajaa ja ajotietorekisteriä, sekä kolme Euroopan laajuista koordinoitua linja-autojen tarkastusta, joissa tarkastetaan niin ikään 65 000 ajoneuvoa, kuljettajaa ja ajotietorekisteriä. Komissio on antanut vuosina 20002001 taloudellista apua ensisijaisesti tukeakseen TISPOLin organisaation luomista. Vuoden 2002 heinäkuun lopulla tehtiin sopimus 800 000 euron myöntämisestä TISPOLille tulevaksi vuodeksi. Määrällä on tarkoitus rahoittaa hallintomenoja, jotka liittyvät kansallisten valvontatoimien koordinointiin unionin tasolla, sekä kustannuksia, joita aiheutuu hyvien käytäntöjen levittämisestä liikennevalvonnan alalla. Nämä toimet lisäävät edistävät merkittävästi tieturvallisuutta unionissa. Koska tarkastukset toteutetaan osana poliisin normaaleja valvontatoimia, tietoa niiden kustannuksista on pyydettävä toimiin osallistuneiden jäsenvaltioiden poliisiviranomaisilta. Näihin koordinoituihin valvontatoimiin liittyvät luvut voivat näyttää vaikuttavilta, mutta suhteessa tosiasiallisiin liikennevirtoihin ne ovat edelleen hyvin pienet. Kuten valkoisessa kirjassa Eurooppalainen liikennepolitiikka vuoteen 2010: valintojen aika(2) ilmoitettiin, komissio laatii parhaillaan ehdotuksia toimenpiteiksi tieturvallisuuden valvonnan parantamiseksi unionin tasolla. TISPOLin vanvontatoimien tulokset otetaan huomioon tässä työssä. (1) Belgiassa, Saksassa, Kreikassa, Espanjassa, Irlannissa, Italiassa, Alankomaissa, Suomessa, Yhdistyneessä kuningaskunnassa, Norjassa, Sloveniassa ja Sveitsissä. (2) KOM(2001) 370 lopullinen.